Gesigskerms met 3D-drukker gemaak | Netwerk24
Deur Nazley Wilschutt 06 Mei 2020 15:46
Die gesigskerms wat aan die gesondheidsorgwerkers geskenk is. Foto: Verskaf
Dr. Rudolph Venter, ortopediese chirurg en dosent in kliniese anatomie op die Tygerberg kampus aan die Universiteit Stellenbosch.
Die gesigskerm. Foto: Verskaf
De Beers Marine Suid-Afrika het tot die Covid-19-stryd toegetree en maak nou gesigskerms vir gesondheidswerkers van die Tygerberg-hospitaal in Bellville.
Domingos Valbom, die maatskappy se hoofbestuurder, sê die Tygerberg-hospitaal behandel die meeste Covid-19-pasiënte in die provinsie, maar het 'n tekort aan gesigmaskers en hulle het met die idee vorendag gekom toe hulle hoor daar is 'n tekort aan beskermende toerusting.
"Die projek word deur die meganiese ingenieur Gustav van der Merwe en die maatskappy se span vir navorsing en ontwikkeling gedryf wat 'n geleentheid gesien het om die gesondheidsorgwerkers in die provinsie by te staan.
"Aangesien ons die 3D-drukker weens die inperking nie kan gebruik nie, het ons dit as 'n geleentheid gesien om 'n verskil te maak en navrae gedoen oor hoe ons kan help," sê Valbom.
Volgens Valbom is 120 gesigskerms reeds aan die gesondheidswerkers by die Tygerberg-hospitaal afgelewer, en is hulle besig om nog te maak.